**Nagykovácsi Nagyközség Önkormányzat Képviselő-testületének .../.... (...) önkormányzati rendelete az Önkormányzat 2021. évi költségvetéséről szóló 3/2021. (II. 18.) önkormányzati rendelet módosításáról**

Nagykovácsi Nagyközség Önkormányzatának Képviselő-testülete az Alaptörvény 32. cikk (1) bekezdés f) pontjában lévő feladatkörében eljárva, az államháztartásról szóló 2011. évi CXCV. törvény (továbbiakban: Áht.) 23. § (1) bekezdésében kapott felhatalmazása alapján, figyelembe véve az Áht, és az Áht. végrehajtásáról szóló 368/2011. (XII. 31.) Kormányrendelet (továbbiakban Ávr.) rendelkezéseit, Nagykovácsi Nagyközség Önkormányzatának 2021. évi költségvetésről szóló 3/2021. (II. 18.) önkormányzati rendeletet (a továbbiakban: Rendelet) az alábbiak szerint módosítja:

**1. §**

Az Önkormányzat 2021. évi költségvetéséről szóló 3/2021. (II. 18.) önkormányzati rendelet 3. § (1) bekezdése helyébe a következő rendelkezés lép:

„(1) Az Önkormányzat, a Polgármesteri Hivatal, valamint a 2. § (2) bekezdésben meghatározott költségvetési szervek 2021. évi költségvetésének

*a)* bevételi főösszege 2.220.409 ezer Ft

*b)* kiadási főösszege 2.220.409 ezer Ft”

**2. §**

Az Önkormányzat 2021. évi költségvetéséről szóló 3/2021. (II. 18.) önkormányzati rendelet 7. § (1) bekezdése helyébe a következő rendelkezés lép:

„(1) Az Önkormányzat

*a)* általános tartaléka 35.003 ezer Ft

*b)* céltartaléka 16.400 ezer Ft”

**3. §**

Ez a rendelet a kihirdetését követő napon lép hatályba.

|  |  |
| --- | --- |
| Kiszelné Mohos Katalin  polgármester | Grégerné Papp Ildikó  jegyző |

Általános indokolás

Nagykovácsi Nagyközség Önkormányzatának 2021. évi költségvetése az államháztartásról szóló 2011.évi CXCV. törvény (továbbiakban 23. § (1) bekezdésében kapott felhatalmazás alapján, Magyarország 2021. évi költségvetéséről szóló 2020. évi XC. törvény, valamint az államháztartásról szóló törvény végrehajtásáról rendelkező 368/2011. (XII. 31.) kormányrendelet előírásait figyelembe véve került összeállításra.

A helyi önkormányzat gazdálkodásának alapja az éves költségvetése. Ebből finanszírozza és látja el a törvényben meghatározott kötelező, valamint a kötelező feladatai ellátását nem veszélyeztető önként vállalt feladatait. E feladatok ellátásának forrásait és kiadásait a helyi önkormányzat egységes költségvetési rendelete elkülönítetten tartalmazza.

A helyi önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

Részletes indokolás

**1. §**

A gazdálkodás biztonságának megteremtése érdekében indokolt az előirányzatok módosítása. Az 1. § a bevételi és kiadási előirányzat módosított összegét tartalmazza.

**2. §**

A 2. § az Önkormányzat általános- és céltartalékának módosított összegét tünteti fel.

**3. §**

A módosítás időbeli hatálya a költségvetési évre vonatkozik.

**Előzetes hatásvizsgálat**

1. **A rendelet társadalmi, gazdasági, költségvetési hatása:**

A költségvetési rendeletmódosítás alapján végrehajtott gazdálkodás az állampolgárok számára nyomon követhető, átfogó képet ad az önkormányzat pénzügyi helyzetéről, a végrehajtandó feladatokról, a tervezett fejlesztésekről. Lehetőséget teremt az önkormányzati gazdálkodás ellenőrzésére. A rendelet-tervezet meghatározza az Önkormányzat működésének 2021. évre vonatkozó további pénzügyi kereteit, megalapozza a feladatok végrehajtását, a gazdálkodás folyamatosságát, ezáltal hatással van az Önkormányzat és intézményei működésére, a település lakosságára, az intézmények ellátottjaira.

1. **A rendelet környezeti, egészségi következményei**

A rendeletben foglaltak végrehajtásának környezetre gyakorolt, és egészségi következményei nincsenek.

1. **A rendelet adminisztratív terheket befolyásoló hatásai**

A rendeletben foglaltak végrehajtása további adminisztratív terhet nem ró az önkormányzatra.

1. **A rendelet megalkotásának szükségessége, a jogalkotás elmaradásának várható következményei**

A rendelet megalkotásának szükségességét indokolja az előirányzatok és a teljesítések összhangjának megteremtése, az *államháztartásról* szóló 2011. évi CXCV. törvény 5. § (4) bekezdésének betartása, amely szerinta költségvetési kiadások a költségvetésben megállapított (a továbbiakban: eredeti előirányzat) vagy az év közben módosított (a továbbiakban: módosított előirányzat) költségvetési kiadási előirányzatok mértékéig teljesíthetők.

*Az államháztartás végrehajtásáról szóló* 368/2011. (XII. 31.) Korm. rendelet 43/A. § alapján a helyi önkormányzat, a nemzetiségi önkormányzat, a társulás, valamint a térségi fejlesztési tanács költségvetési kiadásai kiemelt előirányzatai közötti átcsoportosításra a képviselő-testület, a nemzetiségi önkormányzat testülete, közgyűlése, a társulási tanács, illetve a térségi fejlesztési tanács jogosult. A költségvetési rendelet a helyi önkormányzat költségvetési kiadásai kiemelt előirányzatai közötti átcsoportosításra a polgármester számára felhatalmazást adhat.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A rendelet végrehajtásával kapcsolatban a személyi, szervezeti, tárgyi és pénzügyi feltételek rendelkezésre állnak.